Twitterrekeninge met miljoene volgelinge opgeskortElon Musk. (Foto: Brendan Smialowski / AFP) Geverifieerde Twitterrekeninge met miljoene volgelinge is opgeskort kort nadat dié gebruikers hul gebruikersnaam na Elon Musk verander het om die nuwe eienaar van Twitter uit te daag. Die opgeskorte rekeninge sluit in dié van die komediant Kathy Griffin. Griffin het twee miljoen volgelinge op die sosialemediaplatform gehad. Die hutsmerk #FreeKathy het sedertdien die lig gesien. Dit volg nadat Musk, wat homself voorheen beskryf het as ’n “vryespraak-fanatikus”, Sondag getwiet het dat “enige Twitterrekening wat hom naboots sonder om ‘parodie’ duidelik te spesifiseer, permanent opgeskort sal word”. Die Twitterrekening vir h3h3Productions, wat ook sy gebruikersnaam na Elon Musk verander het, is egter nou ook verbied, ten spyte daarvan dat dié rekening homself as ‘parodie’ bestempel het. Die Twittergebruiker @jephjacques het sy gebruikersnaam na Elon Musk verander, en ’n reeks satiriese twiets geplaas wat verwys na Musk se praktiese benadering tot sy nuwe maatskappy. Een van dié twiets lui: “Kyk, kan almal net vir ’n oomblik ophou twiet? Dit is te vinnig vir my om op my eie te modereer.” Die rekening, wat meer as 80 000 volgelinge het, is kort daarna opgeskort. Maroela Media het vroeër berig werkers wêreldwyd was geskok toe Twitter verlede week die helfte van sy 7 500 personeellede afgelê het as deel van Musk se ingryping by sy nuwe maatskappy. “Wat betref Twitter se afname in sy arbeidsmag is daar ongelukkig geen keuse nie, aangesien die maatskappy meer as $4 miljoen per dag verloor,” was Musk se antwoord op die afleggings. Die afleggings is deel van Musk se pogings om maniere te vind om te betaal vir die yslike $44 miljard-ooreenkoms waarvoor hy miljarde dollars skuld oorgeneem en $15,5 miljard aandele in Tesla verkoop het.